Narodni park Sutjeska je najstarejši narodni park v Bosni in Hercegovini. Leži na jugovzhodu države v Republiki Srbski, ob meji s Črno goro, v bližini mesta Foče in okoli 90 kilometrov iz Sarajeva. Park zajema območje reke Sutjeske ter njenih pritokov, v njegovem obsegu se nahajata pragozd Perućica in najvišji vrh države Maglić. Znan je tudi kot prizorišče bitke na Sutjeski leta 1943, ki je predstavljala prelomnico za Jugoslavijo v drugi svetovni vojni.